Donker beeld van onderwys is waar
Onderwerp: Donker beeld van onderwys is waar Thu Feb 11, 2010 6:20 pm
deur Dr. Edwin Brooks
Dr. Jurie Joubert se artikel oor "Vergete skole, verlore kinders" (DB, 19.01) en die dawerende stilte wat daarop gevolg het, verwys.
Sy donker prentjie van geen boeke in die klas, die gebrek aan skryfbordkryt, leë mure, afdoppende verf en lendelam banke is 'n werklikheid in meer as 30% van al die laerskole (en selfs hoërskole) waarna hy verwys. Dit is 'n situasie wat ten hemele skree omdat diegene wat moet, nie eintlik 'n snars omgee wat aangaan nie.
Dit is veelseggend dat multigraadonderwys aan die orde van die dag is in lande soos Australië en Kanada, asook in Skandinawiese en Oosterse lande. In Suid-Afrika is dit ook nie 'n vreemde begrip nie. Ek het in st. 3 onderwys by ene mnr. Richter in 'n Sandveldse plaasskool ontvang. Dit was eerder die reël as die uitsondering vir talle skoolgaande kinders van my ouderdom.
My vrou het jare lank multigraadonderwys by 'n Oos-Kaapse plaasskool gegee. Dié skooltjie, wat nie meer bestaan nie, het ondanks die omstandighede 'n aantal leerlinge opgelewer wat gematrikuleer het. Sommige het tot gr. 10 gevorder, terwyl die res ná gr. 6 uit is. Hier het ek gesien dat multigraadonderwys goed georganiseerde, toegewyde mense vereis. Deeglike vooruitbeplanning is 'n kernbeginsel en voorwaarde.
Dit bring my by drie onbeantwoorde vrae oor onderwyspersoneel. Word onderwyskandidate steeds streng gekeur soos vroeër? Word die vroeëre vereiste van 'n goeie slaagsyfer in twee amptelike landstale op matriekvlak steeds gehandhaaf? Hoe kan laerskool-onderwysopleiding suksesvol geskied en gedy aan andersoortige opleidingsinstellings as die vroeëre onderwyserskolleges waar studente talle ure gewy het aan die praktika van hulpbronontwikkeling en onderrigtegnieke?